 

HSR SR dňa 14.08.2017 Bod č. 03 programu

**Stanovisko Republikovej únie zamestnávateľov**

* k Správe o poľnohospodárstve a potravinárstve v SR za rok 2016
* materiál na rokovaní HSR SR dňa 14.08.2017

**Stručný popis podstaty predkladaného materiálu a jeho relevancie z hľadiska RÚZ**

Materiál bol predložený na rokovanie HSR Ministerstvom pôdohospodárstva a rozvoja vidieka SR na základe Plánu práce vlády SR na rok 2017.

**Cieľom a obsahom materiálu je najmä:**

Správa v kontexte s vývojom makroekonomickej situácie v ekonomike SR podáva informáciu o  vývoji a postavení poľnohospodárstva a potravinárstva v hospodárstve SR, výrobe v poľnohospodárstve a potravinárstve, agropotravinárskom trhu, potravinovej bezpečnosti, ekonomicko-finančnej situácii podnikateľských subjektov v agropotravinárskom komplexe SR, technickej úrovni agropotravinárskeho komplexu, svetovom poľnohospodárstve, poľnohospodárstve a potravinárstve krajín EÚ; správa ďalej hodnotí uplatňovanie poľnohospodárskej politiky, mnohostrannú a bilaterálnu spoluprácu agropotravinárskeho komplexu  so zahraničím a definuje závery s odporúčaniami.

Pri vypracovaní materiálu sa vychádzalo z  analytických poznatkov o výsledkoch hospodárenia v roku 2016, celkovej finančno-ekonomickej situácie v agropotravinárskom komplexe, štatistických zisťovaní Štatistického úradu SR, rezortných štatistických zisťovaní a z  podkladov medzinárodných inštitúcií. V prípade nedostupnosti niektorých údajov za rok 2016, boli v správe použité posledné dostupné údaje za rok 2015.

**Postoj RÚZ k materiálu**

Predkladaná správa má informatívny, analytický a hodnotiaci charakter a nemá priamy vplyv na podnikateľské prostredie**. Členská organizácia RÚZ – Potravinárska komora Slovenska materiál pripomienkovala v medzirezortnom pripomienkovom konaní, pričom rozpory pri zásadných pripomienkach boli odstránené len čiastočne. Z uvedeného dôvodu RÚZ uplatňuje pripomienku uvedenú nižšie aj v tomto štádiu legislatívneho konania.**

**Pripomienky RÚZ k predkladanému materiálu**

RÚZ si dovoľuje požiadať znenie bodu 28 a 29 v odporúčaniach rozdeliť a upraviť takto:

*28. stabilizovať potravinársku výrobu ako nadväzujúci článok poľnohospodárskej prvovýroby,*

*29. podporiť zamestnanosť rozširovaním lokálnych, miestnych a regionálnych trhov s pozitívnym dopadom na zvýšenie sebestačnosti a predaja domácej produkcie.*

Potravinársku výrobu je potrebné stabilizovať na všetkých úrovniach, t. j. mikro, malé, stredné a aj veľké podniky. Rozširovanie lokálnych, miestnych a regionálnych trhov môže pomôcť výlučne mikropodnikom a malým podnikom.

RÚZ však zdôrazňuje, že Ministerstvo pôdohospodárstva SR ako orgán zodpovedný za predloženie predmetnej správy sa zaviazal prizvať k príprave osnovy Správy aj členskú organizáciu RÚZ Potravinársku komoru Slovenska a prerokovať aj všetky jej požiadavky týkajúce sa predmetných tém.

**Zdroj:** [**RÚZ**](https://lt.justice.gov.sk/Material/MaterialHome.aspx?instEID=-1&matEID=3089&langEID=1)